

**MINISTERUL SÃNÃTÃŢII**

**INSPECŢIA SANITARĂ DE STAT**

Strada Cristian Popişteanu nr.1-3, 010024, Bucureşti, ROMANIA

**RAPORT**

**referitor la acţiunea tematică de control pentru**

**verificarea conformităţii apelor de îmbăiere – IULIE 2025**

În conformitate cu Planul naţional de acţiuni tematice de control în sănătate publică pentru anul 2025 şi ţinând cont de atribuţiile Ministerului Sănătăţii de a asigura verificarea conformităţii apelor de îmbăiere, în calitate de autoritate competentă în acest domeniu *(HG nr. 88/2004 pentru aprobarea Normelor de supraveghere, inspecţie sanitară şi control al zonelor naturale utilizate pentru îmbăiere, cu modificările şi completările ulterioare, HG nr. 459/2002 privind aprobarea Normelor de calitate pentru apa din zonele naturale amenajate pentru îmbăiere, cu modificările şi completările ulterioare, HG nr. 546/2008 privind gestionarea calităţii apei de îmbăiere, cu modificările şi completările ulterioare, Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei)*, Inspecţia Sanitară de Stat a organizat şi coordonat în perioada **01.07 – 29.08.2025** acţiunea tematică de control pentru verificarea conformităţii apelor de îmbăiere, cu două perioade de raportare (pentru luna iulie și august).

Obiectivele acţiunii tematice au constat în:

* evaluarea calităţii apei de îmbăiere în zone naturale neamenajate
* controlul zonelor naturale de îmbăiere amenajate
* verificarea respectării normelor de igienă la bazinele de înot, piscine şi ştranduri
* prelevare probe de apă.

În cadrul acestei acţiuni au fost efectuate următoarele controale:

* evaluarea calităţii apei de îmbăiere în zone naturale neamenajate pentru 7 zone catagrafiate;
* controlul zonelor naturale de îmbăiere amenajate pentru 76 zone catagrafiate;
* verificarea respectării normelor de igienă la 607 obiective din care 59 bazine de înot, 464 piscine şi 84 ştranduri.

Pentru deficienţele constatate în cadrul controalelor din luna iulie 2025 privind verificarea respectării normelor de igienă în zonele naturale amenajate, neamenajate, la bazinele de înot, piscine şi ştranduri au fost aplicate următoarele **sancţiuni contravenţionale:**

* **Amenzi: 104 în valoare de 495.500 lei**
* **Avertismente: 131**
* **Suspendarea activității la 3 obiective (2 piscine și 1 bazin de înot).**

Totodată, inspectorii sanitari **au retras de la utilizare 25 kg produs biocid și 10 litri produs biocid.**

**I. Evaluarea calităţii apei de îmbăiere în zone naturale neamenajate**

În cele 7 puncte de monitorizare a calităţii apei de îmbăiere în zone naturale neamenajate (ex. Arad, Covasna, Harghita, Satu Mare, Tulcea) au fost recoltate 5 probe de apă care au fost conforme.

1. **Controlul zonelor naturale de îmbăiere amenajate**

În cele 76 zone catagrafiate sunt monitorizate 74 puncte privind calitatea apei în zone de îmbăiere amenajate (ex. Brăila, Constanța, Tulcea), fiind recoltate pe durata controlului 2 probe de apă conforme.

Pentru neconformitățile identificate (lipsă autorizații sanitare de funcționare), inspectorii sanitari au aplicat următoarele sancțiuni contravenționale:

* **Amenzi: 8 în valoare de 48.000 lei**
* **Avertismente: 21**

1. **Verificarea respectării normelor de igienă la bazinele de înot, piscine şi ştranduri**

Pe parcursul acţiunii de control la bazinele de înot, piscine şi ştranduri au fost recoltate 648 probe de apă, din care 473 probe au fost conforme (circa 73%), 166 probe au fost neconforme (circa 26%), iar 9 probe erau în lucru la data comunicării la Inspecția Sanitară de Stat a rapoartelor de control de către DSP-uri.

Normele de igienă privind bazinele de înot, piscine şi ştranduri fac referire în principal la următoarele aspecte: elemente legate de construcţia bazinelor/piscinelor, parametrii de analiză microbiologică şi frecvenţa de recoltare pentru apa de îmbăiere, evaluarea calităţii apei de îmbăiere, ritmului de primenire al apei şi de spălare şi dezinfecţie a bazinelor, registre, regulamente privind utilizarea piscinelor/bazinelor.

Pentru neconformitățile identificate, inspectorii sanitari au aplicat următoarele sancțiuni contravenționale:

* **Amenzi: 96 în valoare de 447.500 lei**
* **Avertismente: 110**
* **3 suspendări de activitate (2 piscine și 1 bazin),** astfel:

**DSP Galați** – suspendarea activității la 1 piscină și 1 bazin ca urmare a rezultatelor necorespunzătoare din punct de vedere chimic și bacteriologic pentru proba de apă prelevată de inspectorii sanitari.

**DSP Harghita** – suspendarea activității la 1 piscină ca urmare a utilizării apei de îmbăiere care nu corespunde normelor de calitate la parametrii microbiologici.

Totodată, inspectorii sanitari **au retras de la utilizare 25 kg produs biocid expirat și 10 litri produs biocid**, până când se va face dovada etichetării conforme și a documentelor specifice, care să ateste utilizarea corespunzătoare și în siguranță a produsului, în apa de piscină.

**Principalele neconformităţi privind normele de igienă în zonele naturale amenajate, neamenajate, la bazinele de înot, piscine şi ştranduri** identificate în cadrul controalelor efectuate de către inspectorii sanitari sunt:

* apa de îmbăiere nu corespunde normelor de calitate, conform reglementărilor legale;
* neîntocmirea planului de supraveghere şi control intern privind funcţionarea bazinului sau acesta este incomplet;
* neactualizarea și/sau neafișarea la loc vizibil a regulamentului de funcționare al unității;
* lipsă registru pentru parametrii fizico-chimici de evaluare a calităţii apei de îmbăiere sau neconsemnarea zilnică a informațiilor în acesta;
* lipsă buletine de analiză privind calitatea apei de îmbăiere;
* neefectuarea/nerespectarea frecvenței de monitorizare a calității apei de îmbaiere;
* neafișarea la loc vizibil a măsurilor de igienă și a modului de utilizare a piscinei;
* nerespectarea măsurilor de igienă la piscine;
* lipsă pediluviu;
* lipsă balustradă de susținere la intrarea în piscină;
* neasigurarea unei trepte de odihnă;
* nemarcarea vizibilă și corespunzătoare a adâncimii piscinei;
* neamenajarea corespunzătoare a boxei pentru materiale și ustensile de curățenie;
* condens la peretele vestiarului și dușurilor și zugraveală exfoliate;
* pereți murdari în vestiare, hol acces clienți, magazie, acces piscine;
* infiltrații de ape meteorice pe o porțiune restransă a tavanului de la nivelul unui vestiar;
* pereții și tavanele prezintă zugraveală degradată, exfoliată la vestiare și duș;
* testerul pentru monitorizare clor și pH nu este calibrat;
* dezinfecția apei din piscină se face manual;
* stația automată de clorinare defectă;
* pompe de recirculare defecte;
* lipsa duș cu apă caldă la piscină;
* neefectuarea dovezii procedurii de golire complete, cel puțin o dată pe an a piscinei;
* nedotarea grupurilor sanitare publice sau din unitățile de folosință publică cu materiale și mijloace adecvate pentru igiena individuală a utilizatorilor; neîntreținerea acestora în permanentă stare de curățenie de către proprietar sau administrator;
* lipsa lucrări de reparații la nivelul dușurilor si grupurilor sanitare;
* neafișarea instrucțiunilor de utilizare a piscinei;
* cursul de prim ajutor nu este în termen de valabilitate;
* nu este amenajat punctul de prim ajutor;
* dotare necorespunzătoare a trusei de prim ajutor;
* produsele biocide sunt în cantități insuficiente;
* nerespectarea modului de utilizare a biocidelor;
* lipsă produse biocide;
* depozitarea necorespunzatoare a produselor biocide;
* necunoașterea modului de utilizare a produselor biocide;
* depozitarea incorectă a produselor biocide utilizate la dezinfectarea apei;
* utilizare produs biocid cu termen de valabilitate expirat;
* recipient al produsului biocid fără etichetă;
* lipsa examinari medicale periodice la o parte din personal;
* neasigurarea unui personal calificat pentru acordarea primului ajutor;
* lipsa certificatelor care atestă instruirea personalului în domeniul noțiunilor fundamentale de igienă;
* nedotarea piscinei cu vestiare și număr corespunzător de dușuri;
* neefectuarea operațiunilor de dezinfecție, dezinsecție și deratizare.

Pentru asigurarea protecţiei sănătăţii, inspectorii sanitari vor continua acţiunile de control privind verificarea conformităţii apelor de îmbăiere pentru luna iulie 2025, la care au fost depistate deficienţe şi abateri de la prevederile legislative în vigoare.